CELEX: 32013D0385
Language: et
Date: 2013-07-15 00:00:00
Title: 2013/385/EL: Nõukogu otsus, 15. juuli 2013 , millega pikendatakse otsuses 2011/492/EL sätestatud sobivate meetmete kohaldamisaega Guinea-Bissau Vabariigi osas ning muudetakse nimetatud otsust

17.7.2013   
            
            
               ET
            
            
               Euroopa Liidu Teataja
            
            
               L 194/6
            
         NÕUKOGU OTSUS,
   15. juuli 2013,
   millega pikendatakse otsuses 2011/492/EL sätestatud sobivate meetmete kohaldamisaega Guinea-Bissau Vabariigi osas ning muudetakse nimetatud otsust
   (2013/385/EL)
   EUROOPA LIIDU NÕUKOGU,
   võttes arvesse Euroopa Liidu toimimise lepingut,
   võttes arvesse koostöölepingut ühelt poolt Aafrika, Kariibi mere ja Vaikse ookeani piirkonna riikide rühma ning teiselt poolt Euroopa Ühenduse ja selle liikmesriikide vahel (edaspidi „AKV-ELi partnerlusleping”), millele kirjutati alla 23. juunil 2000 Cotonous (1) ja mida muudeti viimati 22. juunil 2010 Burkina Fasos Ouagadougous, (2) eriti selle artiklit 96,
   võttes arvesse nõukogus kokku tulnud liikmesriikide valitsuste esindajate sisekokkulepet AKV-EÜ partnerluslepingu rakendamiseks võetavate meetmete ja järgitavate menetluste kohta, (3) eriti selle artiklit 3,
   võttes arvesse Euroopa Komisjoni ettepanekut
   ning arvestades järgmist:
   
               (1)
            
            
               Nõukogu otsusega 2011/492/EL (4) viidi lõpule Guinea-Bissau Vabariigiga AKV-ELi partnerluslepingu artikli 96 alusel peetud nõupidamine ning võeti nimetatud otsuse lisas sätestatud sobivad meetmed.
            
         
               (2)
            
            
               Nõukogu otsusega 2012/387/EL (5) pikendati otsuse 2011/492/EL kehtivust 12 kuu võrra kuni 19. juulini 2013.
            
         
               (3)
            
            
               Guinea-Bissau rikub jätkuvalt AKV-ELi partnerluslepingu artiklis 9 osutatud olulisi lepinguosasid ning praegune olukord riigis ei taga inimõiguste, demokraatlike põhimõtete ega õigusriigi austamist.
            
         
               (4)
            
            
               Seepärast tuleks otsust 2011/492/EL muuta, et veelgi pikendada sobivate meetmete kohaldamisaega,
            
         ON VASTU VÕTNUD KÄESOLEVA OTSUSE:
   Artikkel 1
   Otsuse 2011/492/EL artikkel 3 asendatakse järgmisega:
   
      „Artikkel 3
      Käesolev otsus jõustub selle vastuvõtmise päeval.
      Otsus kaotab kehtivuse 19. juulil 2014.
      Otsus vaadatakse korrapäraselt läbi vähemalt iga kuue kuu tagant, arvestades eelistatavalt Euroopa Liidu välisteenistuse ja komisjoni ühiste järelevalvemissioonide tulemusi.”
   
   Artikkel 2
   Käesoleva otsuse lisas esitatud kiri edastatakse Guinea-Bissau ametiasutustele.
   Artikkel 3
   Käesolev otsus jõustub selle vastuvõtmise päeval.
   
      Brüssel, 15. juuli 2013
      
         
            Nõukogu nimel
         
         
            eesistuja
         
         V. JUKNA
      
   
   
      (1)  EÜT L 317, 15.12.2000, lk 3.
   
      (2)  ELT L 287, 4.11.2010, lk 3.
   
      (3)  EÜT L 317, 15.12.2000, lk 376.
   
      (4)  Nõukogu 18. juuli 2011. aasta otsus 2011/492/EL, millega lõpetatakse ühelt poolt Aafrika, Kariibi mere ja Vaikse ookeani piirkonna riikide rühma ning teiselt poolt Euroopa Ühenduse ja selle liikmesriikide vahelise koostöölepingu artikli 96 kohane nõupidamine Guinea-Bissau Vabariigiga (ELT L 203, 6.8.2011, lk 2).
   
      (5)  ELT L 387, 17.7.2012, lk 1.
   
      LISA
      Lugupeetud härrad
      Pärast 29. märtsil 2011 Brüsselis toimunud AKV-ELi partnerluslepingu artikli 96 kohast nõupidamist otsustas Euroopa Liit 18. juulil 2011 võtta nõukogu otsusega 2011/492/EL vastu sobivad meetmed, sealhulgas vastastikuste kohustuste kava ELi koostöö järk-järguliseks taastamiseks.
      Nõukogu 16. juuli 2012. aasta otsusega 2012/387/EL pikendati nõukogu otsust 2011/492/EL ühe aasta võrra kuni 19. juulini 2013.
      12 kuud pärast nimetatud otsuse pikendamist leiab Euroopa Liit, et olulisi edusamme ei ole tehtud ning seepärast on EL otsustanud pikendada otsuse 2011/492/EL kohaldamisaega täiendavalt kuni 19. juulini 2014.
      Euroopa Liit soovib veel kord rõhutada, kui tähtsaks ta peab tulevast koostööd Guinea-Bissauga, ning kinnitada oma valmisolekut jätkata dialoogi ja astuda lähitulevikus samme suunas, mis võimaldaks taastada koostöö täies ulatuses.
      Lugupidamisega
      
         
            
               Nõukogu nimel
            
            C. ASHTON
            
               eesistuja
            
         
         
            
               Komisjoni nimel
            
            A. PIEBALGS
            
               volinik